Document ID: 32015D0144

KOMMISSIONENS GENNEMFØRELSESAFGØRELSE (EU) 2015/144
af 28. januar 2015
om fastsættelse af procedurerne for indsendelse af ansøgninger om tilskud og betalingsanmodninger, og oplysninger herom, i forbindelse med hasteforanstaltningerne mod dyresygdomme som omhandlet i Europa-Parlamentets og Rådets forordning (EU) nr. 652/2014
(meddelt under nummer C(2015) 250)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale, om ændring af Rådets direktiv 98/56/EF, 2000/29/EF og 2008/90/EF, Europa-Parlamentets og Rådets forordning (EF) nr. 178/2002, (EF) nr. 882/2004 og (EF) nr. 396/2005 og Europa-Parlamentets og Rådets direktiv 2009/128/EF og Europa-Parlamentets og Rådets forordning (EF) nr. 1107/2009 og om ophævelse af Rådets afgørelse 66/399/EØF, afgørelse 76/894/EØF og beslutning 2009/470/EF (1), særlig artikel 36, stk. 5, og
ud fra følgende betragtninger:
(1)
I overensstemmelse med artikel 6, stk. 1, i forordning (EU) nr. 652/2014 kan der ydes tilskud til medlemsstaterne vedrørende hasteforanstaltninger truffet som følge af bekræftelsen af, at en af de dyresygdomme, der er opført i bilag I til nævnte forordning, er forekommet.
(2)
For at sikre forsvarlig økonomisk forvaltning og for hurtigt at få oplysninger om forvaltningen af sygdomme bør der fastsættes datoer for, hvornår medlemsstaterne skal indsende deres ansøgninger om tilskud og betalingsanmodninger, og de oplysninger, der skal afgives, bør specificeres. Navnlig bør der leveres indledende og opdaterede skøn for de udgifter, medlemsstaterne har haft.
(3)
Det er nødvendigt at specificere, hvilken vekselkurs der skal anvendes ved omregning af skøn og betalingsanmodninger, som er indsendt af medlemsstater, der ikke anvender euroen som deres nationale valuta.
(4)
Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE AFGØRELSE:
Artikel 1
Foreløbige oplysninger
Medlemsstaterne leverer senest 30 dage efter den officielle bekræftelse af, at der er forekommet en sygdom, der er opført i bilag I til nævnte forordning, foreløbige oplysninger om de berørte dyrekategorier og produkter og markedsværdien for hver af disse kategorier ved hjælp en elektronisk fil i overensstemmelse med modellen fastsat i bilag I til nærværende afgørelse.
Medlemsstaterne leverer samtidig en beskrivelse af de igangværende og planlagte foranstaltninger og den lovgivning, der fastsætter værdien af de dyr og de produkter, der skal ydes erstatning for.
Artikel 2
Oplysninger om skønnede omkostninger
Medlemsstaterne indsender ved hjælp af en elektronisk fil i overensstemmelse med modellen »Foreløbigt budget« i bilag II senest to måneder efter den officielle bekræftelse af sygdommens forekomst en ansøgning om tilskud i henhold til artikel 6, stk. 1, i forordning (EU) nr. 652/2014 til Kommissionen om følgende:
a)
de skønnede omkostninger til godtgørelse til ejerne, jf. artikel 8, stk. 1, litra a) og c), i forordning (EU) nr. 652/2014
b)
de skønnede driftsomkostninger, jf. artikel 8, stk. 1, litra b) og d)-g), i forordning (EU) nr. 652/2014
c)
hvor det er relevant, de skønnede andre omkostninger, der er nødvendige for at udrydde sygdommen, jf. artikel 8, stk.1, litra h), i forordning (EU) nr. 652/2014, idet der vedhæftes en relevant begrundelse.
Beskrivelsen af foranstaltninger omhandlet i artikel 1 anses for at være del af ansøgningen om tilskud.
Medlemsstaterne indsender opdaterede oplysninger om omkostningerne nævnt i stk. 1 hver anden måned efter indsendelsen af oplysningerne omhandlet i samme stykke.
Artikel 3
Betalingsanmodninger
Medlemsstaterne skal senest seks måneder efter den slutdato, der er fastsat i finansieringsafgørelsen, eller bekræftelsen på sygdommens udryddelse, alt efter hvilken dato der kommer først, sende Kommissionen:
a)
betalingsanmodningen for de afholdte støtteberettigede omkostninger ved brug af en elektronisk fil i overensstemmelse med modellen fastsat i bilag III
b)
de detaljerede omkostninger, der understøtter betalingsanmodningen, med detaljerede oplysninger om de afholdte og betalte omkostninger for de forskellige kategorier af støtteberettigede udgifter ved hjælp af en elektronisk fil i overensstemmelse med modellen fastsat i bilag IV
c)
en teknisk rapport i overensstemmelse med bilag V.
Artikel 4
Vekselkurs
Hvis beløbene for de skønnede omkostninger eller medlemsstatens afholdte udgifter er i en anden valuta end euro, omregner den berørte medlemsstat dem til euro ved at anvende den seneste vekselkurs fastsat af Den Europæiske Centralbank inden den første dag i den måned, hvor medlemsstaten har fremsendt en ansøgning om tilskud.
Artikel 5
Adressater
Denne gennemførelsesafgørelse er rettet til medlemsstaterne.
Udfærdiget i Bruxelles, den 28. januar 2015.

Labels: 12
15
5
6